***«κοντά ή μακριά ΕΙΜΑΣΤΕ όλοι ΕΝΑ»***

***Διεθνής Παιδικός - Νεανικός Διαγωνισμός Ζωγραφικής για την Ομογένεια***

***από το Υπουργείο Εξωτερικών.***

Η **Γενική Γραμματεία Απόδημου Ελληνισμού του Υπουργείου Εξωτερικών (ΓΓΑΕ)** και η **Παιδική Πινακοθήκη Ελλάδας (ΠΠΕ)**, σε συνεργασία με το **Ελληνικό Τμήμα της Διεθνούς Οργάνωσης Βιβλίων για τη Νεότητα (ΙΒΒΥ)** - Κύκλος του Ελληνικού Παιδικού Βιβλίου, διοργανώνουν διεθνή διαγωνισμό ζωγραφικής για τα παιδιά και τους νέους της Ομογένειας με θέμα «κοντά ή μακριά ΕΙΜΑΣΤΕ όλοι ΕΝΑ» και χρονική διάρκεια από 10 Απριλίου έως 5 Ιουλίου 2020.

Ο εν λόγω διαγωνισμός αποτελεί την πρώτη από μία σειρά δράσεων, που θα αναλάβει το Υπουργείο Εξωτερικών και η Γενική Γραμματεία Απόδημου Ελληνισμού, με στόχο να διατηρηθεί ζωντανός και ισχυρός ο δεσμός των Ελλήνων Ομογενών με την μητέρα πατρίδα εν μέσω της δύσκολης συγκυρίας που όλοι βιώνουμε.

Ο διαγωνισμός θα διενεργηθεί, στο σύνολό του, εξ αποστάσεως και ηλεκτρονικώς συμβάλλοντας έτσι και στις επιταγές των ημερών που μας θέλουν να «Μένουμε Σπίτι», ώστε να ξεπεράσουμε τη δύσκολη αυτή κατάσταση. Ο εν λόγω διαγωνισμός, που είναι μία πρωτοβουλία της ΓΓΑΕ και τελεί υπό την επίβλεψη του **Γενικού Γραμματέα κ. Γιάννη Χρυσουλάκη**, αποτελεί μια πρόσκληση προς τα παιδιά και τους νέους της ελληνικής Ομογένειας, ανά τον κόσμο, να εκφράσουν τα συναισθήματα τους, να περιγράψουν με την τέχνη τους την καθημερινότητα που βιώνουν αυτή τη δύσκολη περίοδο και να προβάλλουν μέσα από τις καλλιτεχνικές δημιουργίες τους ένα ευοίωνο και ειρηνικό μέλλον. Αποτελεί, επίσης, μία δημιουργική διέξοδο για τα παιδιά και τους νέους της Ομογένειας, που λόγω των περιοριστικών μέτρων που λαμβάνουν οι χώρες διεθνώς για να αποτραπεί η εξάπλωση του κορονοϊού περνούν τις περισσότερες ώρες στο σπίτι τους.

Όπως δήλωσε και ο **Υφυπουργός Εξωτερικών**, αρμόδιος για θέματα Αποδήμου Ελληνισμού, κ. **Κώστας Βλάσης**: «Θέλουμε οι Έλληνες της Διασποράς, ο οικουμενικός Ελληνισμός να ξέρει πως είμαστε πάντα δίπλα του. Ειδικά σ’ αυτή την εξαιρετικά δύσκολη παγκόσμια συγκυρία, που βιώνουμε, είμαστε όλοι ένα ανεξάρτητα από την απόσταση που μας χωρίζει. Τα παιδιά και οι έφηβοι Έλληνες σ’ ολόκληρη την υφήλιο μπορούν να γίνουν οι καλύτεροι φορείς ελπίδας και αισιοδοξίας και να στείλουν ένα οικουμενικό μήνυμα αγάπης, δύναμης και αλληλεγγύης».

Λεπτομέρειες για τον διαγωνισμό, τα βραβεία και τον τρόπο συμμετοχής θα βρείτε στην ιστοσελίδα του διαγωνισμού: <https://sites.google.com/site/ppenearorfarweareallone>